钦定古今图书集成/理学汇编/文学典/第008卷 > 王楙野客丛谈 > 《王勃语》
## 钦定古今图书集成/理学汇编/文学典/第008卷 > 王楙野客丛谈 > 《王勃语》

王勃云“落霞与孤鹜齐飞，秋水共长天一色”，当时以
为工。仆观《骆宾王集》亦曰“断云将野鹤俱飞，竹响共
雨声相乱”，曰“金飙将玉露俱清，柳黛与荷缃渐歇”，曰
“淄衣将素履同归，廊庙与江湖齐致”，此类不一，则知
当时文人皆为此等语。且勃此语不独见于《滕王阁
序》，如《山亭记》亦曰“长江与斜汉争流，白云将红尘并
落。”欧公《集古录》载《德州长寿寺碑》，与《西清诗话》如此
等语不一。仆因观《文选》及晋、宋间集，如刘孝标、王仲
宝、陆士衡、任彦升、沈休文、江文通之流，往往多有此
语，信知唐人句格皆有自也。李商隐曰“青天与白水
环流，红日共长安俱远”，陈子昂曰“残霞将落日交晖，
远树与孤烟共色”，曰“新交与旧识俱”懽，林壑共烟霞
对赏。